Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Коалиција на граѓани “Сите за правично судење“ - Скопје, поднесена против Судски совет на Република Севрена Македонија, по предметот Барање за пристап до информации од јавен карактер, на 22.12.2023 година го донесе следното

**Р Е Ш Е Н И Е**

1. Жалбата изјавена од Коалиција на граѓани “Сите за правично судење“ - Скопје, поднесена против Судски совет на Република Севрена Македонија, заведена во Агенцијата под бр.08-440 на 18.12.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр. 03-2278/2023-2 од од 04.12.2023 година **СЕ ПОТВРДУВА.**

**О Б Р А З Л О Ж Е Н И Е**

Коалиција на граѓани “Сите за правично судење“ - Скопје на 16.11.2023 година поднела Барање за пристап до информации од јавен карактер до Судскиот совет на Република Севрена Македонија, со кое побарала да и се достави следната информација:

“Податоци за познавање на странски јазици и нивниот степен за секој поединечен член на Судскиот совет “.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба, заведена во Агенцијата под арх. бр. 08-440 на 13.12.2023 година.

Агенција, преку е-маил заведен под бр.08-440 од 13.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 18.12.2023 година, Барателот на информации до Агенцијата повторно достави Жалба заведена под бр.08-440 против Решението на Судскиот совет на Република Севрена Македонија бр.03-2278/2023-2 од 04.12.2023 година, со кое Барањето за пристап до информации од јавен карактер број 03-2278/1 од 16.11.2023 година се одбива.

Агенција, преку е-маил заведен под бр.08-440 од 19.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 20.12.2023 година, Имателот на информации до Агенцијата достави Одговор на жалба бр.11-2278/2023-5 од 15.12.2023 година, заведен во Агенцијата под бр.08-440 во кој наведува: “...По барањето е постапено во смисла на одредбите од член 20 ст.1 од Законот за слободен пристап до информации од јавен карактер на начин што е донесено решение со кое барањето е одбиено од причини што бараната информација не е создадена од страна на Советот, односно не е информација со која Советот располага...“. Во прилог го достави Решението бр.03-2278/2023-2 од 04.12.2023 година, со кое Барањето за пристап до информации од јавен карактер број 03-2278/1 од 16.11.2023 година, поднесено од барателот “Сите за правично судење Скопје“, се одбива. Во Образложението на решението е наведено: “...Судскиот совет на Република Северна Македонија, како имател на информации од јавен карактер, по направените извиди го одби барањето за слободен пристап поради следните причини: “...Во член 11 ст.1, 2 и 3 од Законот за Судскиот совет на РСМ (Службен весник на РСМ, бр.102/19) се предвидени условите за избор на член на Советот....Од наведените законски одредби произлегува дека познавањето на странски јазици не е предвидено како еден од условите кои треба да ги исполнува кандидатот судија, кандидатот кој се избира по предлог на Собранието на Република Северна Македонија и кандидатот кој се избира со предлог на Претседателот на Република Северна Македонија, кои аплицираат за избор на член на Советот при поднесување на својата кандидатура не се обврзани да го достават овој податок, односно документ. Имајќи го предвид наведеното за Советот не произлегува обврска да располага со наведената информација......Судскиот совет на Република Северна Македонија, постапувајќи по барањето, а имајќи го предвид член 3 став 1 алинеа 2 в.в. со член 20 став 1 од Законот за слободен пристап до информации од јавен карактер в.в со чл.11 ст.1, 2 и 3 и чл.12 ст.2 од Законот за Судскиот совет на Рпублика Северна Македонија утврди дека информацијата која што се бара не е создадена од страна на Советот, ниту информација со која располага...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр. 03-2278/2023-2 од од 04.12.2023 година на Имателот на информации го потврди**, поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации постапил по предметот согласно член 20 став 1 од Законот за слободен пристап до информации од јавен карактер со тоа што донел Решение со образложение дека бараната информација не е создадена од страна на Советот ниту располага со истата.

Агенцијата му укажува на Барателот на информации на следното:

Согласно член 3, став 1, алинеја 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Имателот на информации не е должен да создава нова информација, или да презема дополнителни дејства од своја надлежност, за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**